A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK a tagállamok által 2011-ben szolgáltatott költségvetési adatok minőségéről /* COM/2012/0170 final */





A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK a tagállamok által 2011-ben szolgáltatott költségvetési adatok minőségéről TARTALOMJEGYZÉK 1........... Előzmények.................................................................................................................... 3 2........... Főbb megállapítások a kormányzati hiány és adósság szintjére vonatkozó 2011. évi adatszolgáltatásról 3 2.1........ Időszerűség, megbízhatóság és hiánytalanság................................................................... 3 2.1.1..... Időszerűség.................................................................................................................... 3 2.1.2..... Megbízhatóság............................................................................................................... 4 2.1.3..... A táblázatok és a kiegészítő információk hiánytalansága................................................... 4 2.1.4..... A pénzügyi válsággal kapcsolatos kiegészítő táblázatok.................................................... 5 2.1.5..... Kérdőív a kormányközi hitelnyújtásról............................................................................. 6 2.2........ Az elszámolási szabályoknak való megfelelés és a statisztikai adatok ellentmondás-mentessége 6 2.2.1..... Információcsere és pontosítások..................................................................................... 6 2.2.2..... Konzultációs és módszertani látogatások......................................................................... 6 2.2.3..... Az Eurostat által nyújtott konkrét tanácsadás................................................................... 7 2.2.4..... A legújabb módszertani kérdések.................................................................................... 8 2.2.5..... Az alapul szolgáló kormányzati számlákkal való összhang................................................. 8 2.3........ Kihirdetés....................................................................................................................... 8 2.3.1..... A címsoradatok és a részletes adatszolgáltatási táblázatok közzététele.............................. 8 2.3.2..... Fenntartások az adatok minőségével kapcsolatban.......................................................... 9 2.3.3..... A szolgáltatott adatok módosításai.................................................................................. 9 2.3.4..... Metaadatok közzététele (módszertani leírások).............................................................. 10 3........... Következtetések........................................................................................................... 10 1. Előzmények Az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló (a 679/2010/EK rendelettel módosított) 479/2009/EK tanácsi rendelet[1] 8. cikkének (3) bekezdése előírja a Bizottság, pontosabban az Eurostat számára (a továbbiakban: Eurostat), hogy rendszeresen jelentésben tájékoztassa az Európai Parlamentet és a Tanácsot a tagállamok által szolgáltatott tényadatok minőségéről. Ez az éves jelentés átfogóan értékeli az elszámolási szabályoknak való megfelelést, a hiánytalanságot, a megbízhatóságot, az időszerűséget és az ellentmondás-mentességet. Az előző (2010-es értesítésekről szóló) jelentést a Bizottság 2011. április 11-én fogadta el. Az Eurostat rendszeresen értékeli a tagállamok által szolgáltatott tényadatok minőségét és az ezek alapját képező kormányzati szektorszámlákat, amelyeket a Közösségben a nemzeti és regionális számlák európai rendszeréről (ESA95) szóló, 1996. június 25-i 2223/96/EK tanácsi rendelet[2] szerint állítanak össze. Az értékelés főként a kormányzati költségvetés végrehajtásával, valamint a kormányzati eszközökkel és forrásokkal kapcsolatos adatokon alapul. E munka azokra a tényezőkre összpontosít, amelyek a kormányzati hiányra/többletre és a kormányzati adósság szintjének változására szolgálnak magyarázattal. A tagállamok ezen információkat évente kétszer megküldik az Eurostatnak. Emellett más kiegészítő információkat is eljuttatnak, például az „EDP-notifikációs táblázatokhoz (túlzott hiány esetén követendő eljárásban szolgáltatott táblázatokhoz) kapcsolódó kérdőívben” és a tagállamokkal folytatott kétoldalú pontosítások. A tagállamokkal való folyamatos párbeszéd fenntartása érdekében az Eurostat rendszeres konzultációs EDP-látogatást tesz minden egyes tagállamban. Ez a jelentés a 2011-es EDP-adatszolgáltatás megállapításain és eredményein alapul, a legfrissebb információkra – vagyis a legutóbbi (2011. októberi) adatszolgáltatásra – összpontosítva. Szükség esetén összehasonlításokat végez a 2011. áprilisi adatszolgáltatással, valamint a 2010. évi jelentéssel. 2. Főbb megállapítások a kormányzati hiány és adósság szintjére vonatkozó 2011. évi adatszolgáltatásról 2.1. Időszerűség, megbízhatóság és hiánytalanság 2.1.1. Időszerűség A tagállamok évente kétszer – április 1. és október 1. előtt – teljesítenek adatszolgáltatást a költségvetésükre és mérlegükre vonatkozó terv- és tényadataikról[3]. 2011 során a túlzotthiány-eljárásra (EDP) vonatkozó adatszolgáltatás a 2007–2011 közötti éveket ölelte fel. A 2011-es adatok a nemzeti hatóság tervadatai, míg a 2007–2010-es adatok tényadatok (azaz véglegesek, részben véglegesítettek, előzetesek vagy becsültek). Az adatszolgáltatási határidőket a tagállamok rendszerint betartják. A 2011. évi második adatszolgáltatást 26 tagállam küldte el az október 1-jei határidő előtt. A görög hatóságok értesítésüket október 7-én küldték el. Az áprilisi adatszolgáltatás idején valamennyi tagállam 2011. április 1-je előtt elküldte adatait, kivéve Görögországot, amely április 1-jén szolgáltatott adatokat, és Franciaországot, amely a 2011-re vonatkozó tervadatokat csak 2011. április 7-én küldte el. 2.1.2. Megbízhatóság Az első adatszolgáltatást követően több tagállam felülvizsgálta adatait. 2011 októberében 18 ország 29 javított adatszolgáltatást, míg 2011 áprilisában 20 ország 36 javított adatszolgáltatást továbbított. A tagállamok a legtöbb javított adatszolgáltatást az Eurostat által a tagállamokhoz intézett észrevételekre, technikai kérdésekre vagy megjegyzésekre küldték válaszként, amelyek tárgya a kisebb hibák, belső ellentmondások vagy a táblázatokban szereplő helytelen elszámolások javítása volt. Görögország, Portugália, Szlovénia és Szlovákia áprilisban, Németország[4], Ausztria, Románia és Szlovákia pedig októberben az értékelési időszakban GDP-arányosan több mint 0,1 százalékponttal módosította az adatokat. Az ír statisztikai hatóságok egy, az államadósság konszolidációjában elkövetett hiba (amely nem volt hatással az elszámolt kormányzati hiányra) helyesbítésére 2011. november 24-én aktualizált EDP-notifikációs táblázatokat nyújtottak be. Az Eurostat pontosította a módosításokat és közzétette az új adatokat. 2.1.3. A táblázatok és a kiegészítő információk hiánytalansága Az adatszolgáltatási táblázatok benyújtása jogi kötelezettség, és nélkülözhetetlen ahhoz, hogy az Eurostat megfelelően figyelemmel kísérhesse az adatok minőségét. A módosított 479/2009/EK rendelet 8. cikkének (2) bekezdése előírja, hogy a tagállamok biztosítsák az Eurostat részére a megfelelő statisztikai információkat, és ezek „(…) különösen (…) az alábbiak: a) a nemzeti számlákból származó adatok; b) módszertani leírások; c) a túlzott hiány esetén követendő eljárásban jelentett táblázatok; d) a jelentésre vonatkozó kiegészítő kérdőívek és a jelentések pontosításai.” Az EDP-notifikációs táblázatok négy fő táblázat(sorozat)ból állnak. Az 1–3. EDP-táblázat benyújtása jogi kötelezettség, a 4. EDP-táblázat benyújtásában pedig a tagállamok állapodtak meg[5]. Az 1. és a 2A. táblázat (központi kormányzat) a 2007–2011 közötti éveket fedi le, a többi táblázat pedig a 2007–2010 közötti éveket[6]. A legtöbb tagállam az összes EDP-notifikációs táblázatot kitöltötte[7]. Egyes tagállamoknak azonban a hiánytalanság tekintetében van javítanivalójuk. A 2011. októberi adatszolgáltatás során például a 2. EDP táblázat esetében öt tagállam vagy nem szolgáltatott részletes adatokat a központi költségvetés hivatalos egyenlege és az EDP-többlet/hiány közötti kapcsolatról minden alszektor vagy minden év tekintetében, vagy az EDP-többlettel/hiánnyal megegyező hivatalos egyenleget jelentett. A 3. EDP-táblázatban nem minden tagállam adta meg az összes részletet. Főleg a hitel és tulajdonosi követelés (loans and equity) sorokban előírt részletezés volt hiányos. Az, hogy egyes adatok több tagállam esetében hiányoznak a 2. és 3. EDP táblázatokból, csökkenti annak lehetőségét, hogy az Eurostat a kormányzati hiányra és adósságra vonatkozó összesített adatok megbízhatóságát ellenőrizhesse. Ennek következtében azonban nagyobb szükség van a tagállamok meglátogatására az ilyen részletek ellenőrzése céljából. A „Notifikációs táblázatokhoz kapcsolódó kérdőív”-re minden tagállam válaszolt[8]. Bár az elmúlt évekhez képest javult a válaszok kiterjedtsége és minősége, egyes országok adatszolgáltatása nem terjedt ki a kérdőívben előírt valamennyi részletre. 2.1.4. A pénzügyi válsággal kapcsolatos kiegészítő táblázatok Az Eurostat 2009. július 15-e óta egy kiegészítő táblázatban gyűjti a pénzügyi válságra vonatkozó adatokat. A kiegészítő táblázat 1. része az olyan gazdasági műveletek adatait tartalmazza, amelyek a kormányzat bevételi/kiadási elszámolásában jelennek meg és tényleges hatással vannak az EDP többletre/hiányra. A kiegészítő táblázat 2. része a a pénzügyi intézmények támogatásával kapcsolatos pénzügyi eszközök és kötelezettségek állományadatait tartalmazza. Megkülönbözteti azokat tevékenységeket, amelyek ténylegesen hozzájárultak a kormányzati kötelezettségekhez (az államadósságba beleszámítanak) és azokat a tevékenységeket, amelyek a jövőben potenciálisan hozzájárulhatnak a kormányzati kötelezettségekhez, de egyelőre jövőbeni eseményektől függőnek tekinthetők (az államadósságba nem számítanak bele). Ezek a táblázatok mutatják be a pénzintézetek támogatásával közvetlen kapcsolatban álló kormányzati beavatkozásokat. A nem pénzügyi intézményekre vonatkozó támogatási intézkedések vagy az általános gazdasági támogatási intézkedések nem szerepelnek bennük. A 2011-ben gyűjtött adatok a 2007–2010-es időszakra vonatkoztak. 20 tagállam számolt be különböző, a pénzügyi válsággal összefüggő kormányzati beavatkozásokról. Az Eurostat EDP-sajtóközleménye mellett egy ezeket az adatokat elemző tájékoztatót is közzétett[9]. 2.1.5. Kérdőív a kormányközi hitelnyújtásról A 2011. áprilisi értesítés óta a tagállamok a kormányközi hitelnyújtásról is szolgáltatnak adatokat. Ez az információ az EDP-sajtóközleményben jelenik meg, és lehetővé teszi a tagállamok által más tagállamoknak (2010-ben főként Görögországnak) támogatási műveletekre nyújtott hiteleinek elemzését. Az ilyen kormányközi hitelnyújtás jelentősen nőtt a pénzügyi válság következtében, és azt a maastrichti adósság EU-27-re és az euróövezetre vonatkozó, konszolidált formában számított összesített adataiból ki kell vonni. E konszolidációnak köszönhetően az EU-27 és az euróövezeti összesített adatok nem egyeznek meg a tagállamok adósságának számtani összegével (azaz a kormányközi hitelnyújtás abban nem szerepel, a kettős elszámolás elkerülése érdekében). A kérdőívben megadott számadatok még nem tartalmazzák az Európai Pénzügyi Stabilitási Eszközzel (EFSF) kapcsolatos összegeket, mivel a 2007–2010 közötti időszakra vonatkoznak. 2011-re ezeket a számadatokat az EFSF-től is begyűjtik. 2.2. Az elszámolási szabályoknak való megfelelés és a statisztikai adatok ellentmondás-mentessége 2.2.1. Információcsere és pontosítások Az október 1-i adatszolgáltatási határidő és az adatok 2011. október 21-i közzététele közötti értékelési időszakban az Eurostat minden tagállamban kapcsolatba lépett a nemzeti statisztikai hatóságokkal, hogy további információkat kérjen és pontosítsa az egyes konkrét gazdasági műveletekre alkalmazandó elszámolási szabályokat. Ez a folyamat számos levélváltást eredményezett az Eurostat és a nemzeti hatóságok között. A pontosítási kérelmek első körét október 9-ét megelőzően küldték el valamennyi országnak. A második körben 14 országnak küldtek kérelmet, egy országnak pedig még egy harmadik körben is. Néhány országtól az Eurostat felülvizsgált értesítési táblázatokat kért[10]. 2.2.2. Konzultációs és módszertani látogatások A módosított 479/2009/EK rendelet konzultációs és módszertani látogatásokról rendelkezik. Konzultációs látogatásokra rendszeresen sor kerül azzal a céllal, hogy áttekintsék a szolgáltatott adatokat, megvizsgáljanak módszertani kérdéseket, megvitassák a statisztikai forrásokat, és értékeljék a vonatkozó – például a kormányzati szektor elhatárolására, az elszámolás időpontjára és a kormányzati tranzakciók és kötelezettségek besorolására vonatkozó – elszámolási szabályoknak való megfelelést. Az Eurostat módszertani látogatást csak akkor tesz, ha lényeges kockázatokat vagy problémákat lát az adatok minőségével, különösen a módszerekkel, a fogalmakkal vagy az alkalmazott besorolásokkal kapcsolatban. 2011-ben módszertani látogatásra nem került sor. A 2011. év során az Eurostat a következő EDP-látogatásokat tette: Portugália (január 17–18., április 14–15. és szeptember 19–20.), Egyesült Királyság (január 26–28.), Dánia (január 31–február 1.), Lettország (2011. február 15–17.), Spanyolország (február 17–18.), Szlovákia (február 28–március 1.), Görögország (március 21–23., szeptember 26–27. és november 10–11.), Németország (május 5–6.), Cseh Köztársaság (május 16–17.), Luxemburg (május 19.), Szlovénia (május 23–24.), Románia (június 8–10., június 20–22., július 11–13. és szeptember 26–27.), Olaszország (június 27–28.), Észtország (július 4–5.), Lengyelország (szeptember 5–6.), Finnország (november 21–22.), Bulgária (november 28–30.), Svédország (december 12–13.) és Hollandia (december 12.). A látogatások során megbeszélt visszatérő kérdések többek közt a következők voltak: egységek besorolása kormányzati szektoron belül vagy kívül (például a tömegközlekedéssel, televízióval és rádióval, kórházakkal és egyetemekkel kapcsolatban), tőkeinjekciók, a köz- és a magánszféra partnerségei (PPP), európai uniós pénzmozgások és a garanciák számbavétele. Minden látogatás több intézkedési pont meghatározásához vezet a meglátogatott tagállam számára. Ezek végrehajtása idővel az adatok minőségének javulását eredményezi. Az Eurostat elkezdte egy „upstream” konzultációs EDP-látogatási program végrehajtását a tagállamokban azzal a céllal, hogy megvizsgálja a statisztikai hivatalok által az EDP-adatok összeállításához használt forrásadatok minőségét és hiánytalanságát, valamint hogy megvitassa az adatok összeállításának minőségirányítási rendszerét. Ez fontos eleme az Eurostat munkájának a módosított 479/2009/EK rendelet által biztosított megerősített ellenőrzési hatáskörök végrehajtásában az Európai Parlament és a Tanács „Az európai statisztikák szilárd minőségirányítása felé”[11] című közleményben ismertetett preventív kockázat-alapú megközelítés szerint. Már 2011-ben „upstream” konzultációs látogatásokra került sor Németországban, Romániában és Bulgáriában. A kormányzati pénzügyi statisztika minőségirányításával foglalkozó szakértői munkacsoport kialakítása folyamatban van. 2.2.3. Az Eurostat által nyújtott konkrét tanácsadás A tagállamok rendszeresen konzultálnak az Eurostattal, hogy tisztázzanak különböző jövőbeli vagy múltbeli műveletekkel kapcsolatos nemzeti számviteli kérdéseket. Az Eurostat a meglévő iránymutatásának megfelelően ad tanácsot. A módosított 479/2009/EK rendelet átláthatósági rendelkezésének teljesítése érdekében az Eurostat tanácsadását közzéteszi[12], kivéve, ha az érintett tagállam ez ellen kifogást emel. 2011 során az Eurostat a következő tanácsokat tette közzé: az osztrák vasúttársaság adósságának kezelése (Ausztria), a nyugdíjrendszer változásai (Lengyelország), Aragon autonóm közösség által irányított közúthálózati projekt besorolása (Spanyolország), Navarra autonóm közösség által köz- és magánszféra közötti partnerségben (PPP) irányított öntözési hálózat besorolása (Spanyolország), Navarra autonóm közösség által köz- és magánszféra közötti partnerségben irányított autópálya besorolása (Spanyolország), infrastrukturális projektek kezelése (Románia), a felhalmozódott hátralékkal rendelkező állami vállalatok szerkezetátalakítási programjainak elszámolása (Románia), az EDP-adóssághoz kapcsolódó devizaderivatívák módszertani kezelése (Lettország), utólagos tanácsadás az A1-es autópálya Tuszyn-Pryzowice szakaszának építési és üzemeltetési projektje statisztikai számbavételével kapcsolatban (Lengyelország), az uniós transzfereknek és a Jeremie program nemzeti társfinanszírozásának számbavétele (Bulgária), tanácsadás két alkalommal a bolgár fejlesztési bank törlesztési rendszerének számbavételével kapcsolatban (Bulgária), valamint tanácsadás a portugál statisztikai hivatal által a bankszektor nyugdíjpénztárai egyes eszközeinek és kötelezettségeinek az államháztartásnak való esetleges átadására vonatkozó előzetes véleményéről (Portugália). 2.2.4. A legújabb módszertani kérdések Szokás szerint az Eurostat nagy figyelmet fordított az ESA95-szabályok alkalmazására és különösen legújabb határozataira. E határozatok szerepelnek a kormányzati hiányról és adósságról szóló kézikönyvben, amelynek legfrissebb változatát 2010 októberében tették közzé, és amelyet ezentúl rendszeresen frissíteni fognak. Az Eurostattal az állampapírpiacok problémáinak kezelésére európai szinten hozott intézkedések statisztikai számbavételével kapcsolatban is konzultáltak. 2011-ben az Eurostat közzétette az EFSF-re vonatkozó statisztikai áttekintését[13], valamint egy előzetes áttekintést a tervezett európai stabilizációs mechanizmusról[14]. Az Eurostat az állami tulajdonban lévő „rossz eszközök kezelésére létrehozott struktúrákról” is kiadott útmutatót [15]. 2.2.5. Az alapul szolgáló kormányzati számlákkal való összhang A módosított 479/2009/EK rendeletben meghatározott április 1-jei és október 1-jei notifikációs határidőket azért vezették be, hogy biztosítsák az összhangot az alapul szolgáló – az Eurostat részére különböző ESA95 adattovábbítási táblázatokban továbbított – éves és negyedéves állami szektorszámlákkal. Az Eurostat szisztematikusan elemzi az EDP-notifikációk és az ezeket alátámasztó kormányzati szektorszámlák közötti ellentmondás-mentességet. A kormányzati kiadás és bevétel összegének például összhangban kell lennie a bejelentett hiányadatokkal. Az utóbbi években javult az EDP-adatok és a továbbított ESA95 kormányzati számlák közötti általános összhang, amely a nem pénzügyi adatok esetében azonban még mindig eredményesebb, mint a pénzügyi adatok esetében. 2011 októberében a GDP- és adósságadatok valamennyi tagállam esetében ellentmondásmentesek voltak. A nettó hitelfelvételre/nettó hitelnyújtásra vonatkozó adatok tekintetében 6 tagállam esetében voltak kisebb eltérések. Kisebb ellentmondások mutatkoztak az EDP-adatok és a negyedéves pénzügyi számlák között 14 tagállam notifikációjában. 2.3. Kihirdetés 2.3.1. A címsoradatok és a részletes adatszolgáltatási táblázatok közzététele A módosított 479/2009/EK rendelet 14. cikke megállapítja: „A Bizottság (Eurostat) a […] határidő leteltét […] követő három héten belül rendelkezésre bocsátja a kormányzati hiánynak és államadósságnak a túlzott hiány esetén követendő eljárásról szóló jegyzőkönyv alkalmazásához felhasználandó tényadatait. Az adatszolgáltatás közzététel útján történik.” A kormányzati hiány- és adósságadatokat 2011. április 26-án és október 21-én tették közzé az tagállamok által elküldött összes adatszolgáltatási táblázattal együtt. Az Eurostat szintén közzéteszi honlapján az EDP-adatokat alátámasztó kormányzati pénzügyi statisztikákat és az adósságot a hiányon kívül módosító egyéb tényezőkre vonatkozó (stock-flow) korrekciót[16]. Az Eurostat továbbá közzéteszi a pénzügyi válsággal összefüggő kormányzati beavatkozásokkal kapcsolatos, tagállamok által nyújtott információkat[17], valamint a kormányközi hitelnyújtással kapcsolatos adatokat. A módosított 479/2009/EK rendelet értelmében a tagállamoknak közzé kell tenniük a hiányra és az adósságra vonatkozó tényadataikat. A legtöbb tagállam arról számolt be az Eurostatnak, hogy közzéteszik valamennyi adatszolgáltatási táblázatukat is. 2.3.2. Fenntartások az adatok minőségével kapcsolatban Az Eurostat a 2011. áprilisi értesítésében fenntartását fejezte ki a Románia és az Egyesült Királyság által bejelentett adatok minőségével kapcsolatban. E fenntartásokat a novemberi sajtóközleményben visszavonták. Románia: Az Eurostat visszavonta a 2010. áprilisi értesítésében a Románia által szolgáltatott adatok minőségével kapcsolatban, néhány állami vállalat kormányzati hiányra gyakorolt hatásával kapcsolatos bizonytalanságok, beszámolás az ESA95 „egyéb követelések és tartozások” kategóriáiban, bizonyos pénzügyi tranzakciók természete és hatása, valamint a államháztartáson belüli tranzakciók konszolidációja miatt kifejezett fenntartását. Az Eurostat megerősítette, hogy 2011. októberi értesítésében a fent említett elemeket az ESA95 módszertan szerint és a kapcsolódó kézikönyveknek megfelelően számolták el. Egyesült Királyság: Az Eurostat visszavonta a 2010. áprilisi értesítésében az Egyesült Királyság által bejelentett adatokkal kapcsolatban, a katonai kiadások elszámolásának idejével kapcsolatos bizonytalanságok miatt kifejezett fenntartását. Az Eurostat megerősítette, hogy 2011. októberi értesítésében az Egyesült Királyság megtette a szükséges kiigazításokat, és jelenleg a katonai felszerelésekre fordított kiadások elszámolása a szállítás alapján történik, amint azt a vonatkozó 2006. március 9-i Eurostat-határozat előírja. 2.3.3. A benyújtott adatok módosításai Az Eurostat EDP-sajtóközleményei magyarázattal szolgálnak az Egyesült Királyság notifikációs adatainak módosításaival kapcsolatban[18]. „Az Eurostat módosította az Egyesült Királyság által a 2008–2010-es évekre (valamint a 2008/2009−2010/2011-es pénzügyi évekre) benyújtott adatokat. Ez annak biztosítása érdekében történt, hogy a Bradford & Bingley (B&B) és a Northern Rock Asset Management (NRAM) megfeleljenek a rossz eszközök kezelésére létrehozott struktúrákról szóló, 2011. március 16-i Eurostat útmutatónak. A bejelentett hiányadatokat 2008-ra (valamint a 2008/2009-es pénzügyi évre) 360 millió GBP-vel (a GDP 0,03 %-a), 2009-re (valamint a 2009/2010-es pénzügyi évre) 571 millió GBP-vel (a GDP 0,04 %-a) és 2010-re (valamint a 2010/2011-es pénzügyi évre) 1 023 millió GBP-vel (a GDP 0,07 %-a) növelték. A bejelentett adósságadatokat 2008-ra (valamint a 2008/2009-es pénzügyi évre) 32 374 millió GBP-vel (a GDP 2,26 %-a), 2009-re (valamint a 2009/2010-es pénzügyi évre) 19 969 millió GBP-vel (a GDP 1,43 %-a) és 2010-re (valamint a 2010/2011-es pénzügyi évre) 56 821 millió GBP-vel (a GDP 3,90 %-a) növelték.” 2.3.4. Metaadatok közzététele (módszertani leírások[19]) A módosított 479/2009/EK rendelet megállapítja, hogy az EDP módszertani leírásai azon statisztikai információk közé tartoznak, amelyeket a tagállamoknak el kell küldeniük ahhoz, hogy az Eurostat ellenőrizhesse az ESA95-szabályoknak való megfelelésüket. Ezen kívül úgy rendelkezik, hogy ezeket a módszertani leírásokat kötelező nemzeti szinten közzétenni. Az Eurostat közzétette valamennyi tagállam módszertani leírását. Luxemburg és Hollandia kivételével valamennyi tagállam úgy nyilatkozott, hogy EDP-módszertani leírásaikat nemzeti szinten közzétették. Az Eurostatnál jelenleg új formátum bevezetése van folyamatban az EDP módszertani leírásokra, amely strukturális változásokat vezet be, és részletesebb információkat igényel (például az összeállítási eljárások, a kormányzati szektor elhatárolása, egyes konkrét gazdasági műveletek, minőségmenedzsment, az „upsrteam” adatforrások stb. tekintetében). 3. Következtetések Az Eurostat arra a következtetésre jutott, hogy a költségvetési adatok minőségében további javulás következett be 2011-ben. Általánosságban véve a tagállamok információnyújtása teljesebb körű volt mind az EDP notifikációs táblázatokban, mind más lényeges statisztikai adatszolgáltatásokban. Az EDP-adatok és az ESA95 kormányzati számlák közötti általános összhang kielégítő, és a pénzügyi oldalon is javulás tapasztalható. Az Eurostat 2011. áprilisi értesítésében a Románia és az Egyesült Királyság által szolgáltatott adatok minőségével kapcsolatban fejezte ki fenntartását. Ezeket a fenntartásokat 2011 novemberében visszavonta. Az Egyesült Királyság részéről ugyanakkor még szükség van egy módosításra. Az elismert javulások ellenére továbbra is felmerül néhány kérdés, amely az elszámolási szabályoknak való megfeleléshez és a benyújtott statisztikai adatok hiánytalanságához és ellentmondás-mentességéhez kapcsolódik. Például egyes tagállamoknak javítaniuk kell a nemzeti szint alatti kormányzati szintű adatok hiánytalanságát, míg más tagállamoknak a pénzügyi válság nyomán a rossz eszközök kezelésére létrehozott struktúrák ellenőrzése terén van javítanivalójuk. Az Eurostat ezért felkéri a tagállamokat, hogy folytassák a kormányzati pénzügyi statisztikák minőségének javítása érdekében tett erőfeszítéseiket, hogy továbbra is elérjék a kívánatos minőségi szintet a kormányzati adatoknak az elszámolási szabályoknak való megfelelése, hiánytalansága, megbízhatósága, időszerűsége és ellentmondás-mentessége tekintetében, ideértve a kormányzattól származó az EDP hiány- és adósságadatok forrásaként szolgáló adatok jobb minőségirányítását. [1] HL L 145., 2009.6.10., 1. o. [2] HL L 310., 1996.11.30., 1. o. [3] A módosított 479/2009/EK rendelet 3. cikkének (1) és (3) bekezdése. [4] A német EDP-adatok módosításai a 2010-es évet érintették, és az FMS Wertmanagement – a Hypo Real Estate (HRE) rossz eszközeinek kezelésére létrehozott, a kormányzati szektorhoz besorolt struktúra – forrásadatainak módosításából származtak: a hiány GDP-arányosan 0,9 százalékponttal nőtt, elsősorban a HRE-től átvett rossz eszközök átértékelése miatt, az adósság pedig GDP-arányosan 1 százalékponttal csökkent a mérlegében szereplő pénzbeni biztosítékok korrekciója miatt. [5] Lásd az 1993. november 22-i tanácsi jegyzőkönyvhöz tartozó nyilatkozatokat. [6] Az 1. és a 2A. táblázat kivételével a módosított 479/2009/EK tanácsi rendelet nem írja elő kifejezetten az EDP-táblázatokban való tervadat-szolgáltatást. [7] A táblázatok tartalmának részletes leírása megtalálható az Eurostat weboldalán. Lásd: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL. [8] Ez a kérdőív tizenhárom szakaszból áll, és számos területre, például az adóhoz és szociális hozzájárulásokhoz, illetve az EU-hoz kapcsolódó műveletekre, a katonai felszerelés beszerzésére, a kormánygaranciákra, adósságtörlésekre, a kormány által az állami vállalatoknak juttatott tőketranszferekre, valamint a köz- és magánszféra közötti partnerségekre stb. vonatkozóan kér mennyiségi, illetve néha minőségi információkat. [9] Lásd: http://epp.eurostat.ec.europa.eu/portal/page/portal/government_finance_statistics/documents/Background_note_fin.crisis_Oct.2011_final.pdf. [10] Lásd a 2.1. szakaszt. [11] Lásd:http://epp.eurostat.ec.europa.eu/portal/page/portal/quality/documents/COM-2011-211_Communication_Quality_Management_EN.pdf. [12] Lásd: http://epp.eurostat.ec.europa.eu/portal/page/portal/government_finance_statistics/methodology/advice_member_states. [13] Lásd: http://epp.eurostat.ec.europa.eu/cache/ITY_PUBLIC/2-27012011-AP/EN/2-27012011-AP-EN.PDF. [14] Lásd: http://epp.eurostat.ec.europa.eu/portal/page/portal/government_finance_statistics/documents/Eurostat's%20preliminary%20view%20on%20the%20recording%20of%20the%20futu.pdf. [15] Lásd: http://epp.eurostat.ec.europa.eu/portal/page/portal/government_finance_statistics/documents/Eurostat%20Guidance%20on%20accounting%20rules%20for%20EDP%20-%20Financia.pdf. [16] Az Eurostat honlapjának kormányzati pénzügyek (Government Finance) része nyilvános hozzáférést biztosít a túlzotthiány-eljárásra vonatkozó statisztikákhoz és az ennek alapjául szolgáló kormányzati szektorszámlákhoz, köztük adatokhoz, módszertani döntésekhez és kézikönyvekhez, illetve az EDP konzultációs látogatások megállapításaihoz: (http://epp.eurostat.ec.europa.eu/portal/page/portal/government_finance_statistics/introduction). [17] Lásd: http://epp.eurostat.ec.europa.eu/portal/page/portal/government_finance_statistics/documents/Background_note_fin.crisis_Oct.2011_final.pdf. [18] A módosított 479/2009/EK tanácsi rendelet 15. cikkének (2) bekezdése szerint a Bizottság (Eurostat) módosíthatja a tagállamok által megküldött tényleges adatokat és rendelkezésre bocsáthatja a módosított adatokat és a módosítás indoklását, amennyiben bizonyítékai vannak arra, hogy a tagállamok által megküldött tényleges adatok nem felelnek meg a 8. cikk (1) bekezdésében megfogalmazott követelményeknek. [19] A tényleges hiány- és adósságadatok, illetve az ezek alapjául szolgáló kormányzati számlák összeállításához használt módszerek, eljárások és források kimutatásai.